Πατσάς μοσχαρίσιος κοκκινιστός στον φούρνο
Μια μενιδιάτικη εκδοχή του πατσά. Μοσχαρίσιος και κοκκινιστός -ένας κρασομεζές για μερακλήδες.
1.500 γρ. πατσάς μοσχαρίσιος (ζητάμε από τον κρεοπώλη να τον καθαρίσει σχολαστικά) , 3 φύλλα δάφνης , 2 ξερά κρεμμύδια, λιωμένα , 4-5 σκελίδες σκόρδο, σε φετάκια , τα φύλλα από 1 κλωνάρι φρέσκο δεντρολίβανο , 3 μεγάλες ώριμες ντομάτες, τριμμένες , 2 κουτ. σούπας πελτές , 1 κουτ. γλυκού (ή όσο θέλουμε) καυτερό μπούκοβο , 5-6 κόκκοι μπαχάρι , 60 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τον πατσά μοσχαρίσιο κοκκινιστό στον φούρνο, ξεκινάμε πλένοντας καλά τον πατσά.Βάζουμε να βράσει άφθονο νερό σε μια κατσαρόλα και μόλις κοχλάσει, ρίχνουμε τον πατσά και τον ζεματίζουμε για 5-6 λεπτά, μέχρι να κατσαρώσει, να σγουρύνουν οι άκρες του. Τον στραγγίζουμε, πετάμε το νερό, τον ξεπλένουμε ξανά και τον κόβουμε σε κομμάτια-μπουκιές. Τα βάζουμε στην καθαρισμένη πλέον κατσαρόλα, προσθέτουμε νερό που να τα καλύψει κατά 4-5 εκ. και 1 φύλλο δάφνης και τα αφήνουμε να πάρουν μία βράση σε δυνατή φωτιά, ξαφρίζοντας στο μεταξύ σχολαστικά. Χαμηλώνουμε τη φωτιά, μισοσκεπάζουμε την κατσαρόλα και βράζουμε για σχεδόν 2 ώρες, μέχρι να μαλακώσουν καλά. Τα στραγγίζουμε. Σε αυτό το στάδιο, αν θέλουμε, μπορούμε να τα βάλουμε στην κατάψυξη μέσα σε νάιλον σακουλάκια, για να τα ψήσουμε άλλη φορά.Προθερμαίνουμε τον φούρνο στους 180°C. Απλώνουμε τα πατσαδάκια σε ένα μέτριο πυρίμαχο ταψί και σκορπίζουμε πάνω τους τα κρεμμύδια. Σκορπίζουμε τα φετάκια σκόρδου, τις υπόλοιπες δάφνες και το δεντρολίβανο και αλατοπιπερώνουμε. Ανακατεύουμε τις τριμμένες ντομάτες με τον πελτέ και το λάδι και περιχύνουμε το φαγητό. Σκορπίζουμε το μπούκοβο και τα μπαχάρια, αλατοπιπερώνουμε ξανά και ανακατεύουμε καλά όλο το περιεχόμενο του ταψιού. Το στρώνουμε ομοιόμορφα και φουρνίζουμε. Ψήνουμε για 11⁄2-2 ώρες, μέχρι το φαγητό να μελώσει. Αν χρειαστεί, προσθέτουμε λίγο νερό και ανακατεύουμε απαλά. Το σερβίρουμε ζεστό ή σε θερμοκρασία δωματίου.
Κρεμμύδι,Λαχανικά,Μοσχάρι,Ντομάτα